Unterreichenbach

**Onderreichabach** (amtlich *Unterreichenbach*) isch a Gmaende em Landgraes Calb en Bada-Wirddabärg. Dor Flägga isch vo aldors här wirddabärgisch gwäa, ghaerd abor seid dor Vorwaldongsreform ănna 1974 zom Regirongsbezirk Karlsrua. Ondorreichabach isch deidlich nåch Pforza orientird, wirdschafdlich, vorkehrsmäsich ond vom Aekaofa här. Därzeid (2018) leid d Aewonorzaal bei ogfär 2200. 

## Geografi
Onderreichabach leid em Nagolddaal zwischa Calb ond Pforza. Ondorhalb isch-s Daal bis en d Gegaward nae no eng ond sombfich. Dor Blazz raechd sdellaweis grad so fir d Eisabãlinie Pforza–Calb ond fir d Bundessdråß B463. D Heng vom Daal send durchwägg bewalded, ovorkennbar isch mor emm Schwaarzwald. 

D Gmarkong sezzd sich zsẽma aus 14,1 % Landwirdschaftsfleche, 64,1 % Wald, 18,4 % Sidlongsfleche ond 3,3 % sonsdichor Fleche. 

## Natur ond Kultur
Dor **Nagolddaal-Raadwäag** gåd em Bereich vo Ondorreichabach an dor esdliche Daalseid endlang. Dui Sdell vom Daal gild als bsondors schee. 

Em Ondorgschoss vo dor Tannbergschule geid-s seid 1999 a **Fleesorei-Museom**, 2011 vellich nui aegrichded. Em Museom gåd-s om d alda graosa Bedeidong vo dor Fleesorei sbeziäll fir Onderreichabach. D Flees send ibor d Nagold, d Enz, dor Näggor ond dor Rhae bis nåch Holland gflees wårda. S ledsde Floos isch 1911 d Nagold nondor gfara. 

Älle drei Jår wird s **Daalhubafäsd** (Talhubenfest) gfeired, Ende August/Ãfang Säbtembor. Schaofarda uff-ma Originalfloos send dor Hehepunkt. Fir s Rãmaprogramm, Ässa ond Drengga sorged d erdliche Vorae. 

D Eisabã-Brugg ibor d Nagold bei Ondorreichabach isch d ledsda exisdirenda so genannda **"Schwedler"-Brugg**, benannd nåch Johann Wilhelm Schwedler (1823–1894). Där hådd a Konsdrukzio aus Stahl ärfonda, bei där d Sdräba vor dor Brugg blos uff Zug belasded wärded. D Sdabilideed vo därardiche Brugga isch haoch, sbard abor gleichzeidich sogar no Maddrial. S Landesdenkmalamd mechd dui Brugg, dui no aus dor Erbauungszeid sdammd, als technischs Denkmal ärhalda.


Unterreichenbach - Nagoldsteg 05 ies.jpg|Holzbrugg ibor d Nagold, fir dor Raadwäag, bei dor alda Grenz zwischa Bada ond Wirddabärg 
Unterreichenbach - Nagold + Calwer Straße + Reichenbach-Mündung 01 ies.jpg|Idyllischa Szene an dor Nagold middla en Ondorreichabach
Unterreichenbach - Pforzheimer Straße + Bahnhofstraße - Waldflößerdenkmal 01 ies.jpg|Fleesordenkmal an dor Kreizong B463 / Bãhofsdråß
Eisenbahnbrücke der Nagoldtalbahn in Unterreichenbach - panoramio.jpg|Schwedler-Brugg ibor d Nagold


## Gmaendegliderong
Zo Onderreichabach ghaered Onderreichabach sälbor, seid 1914 dor Flägga Dennjächd ond seid 1972 dor Flägga Kapfahardt. 

## Aus dor Gschiichd
Onderreichabach wird zom aersda Mål em Jår 1375 ärweend, Kapfahardt dorvår scho 1260. Viile Jårhondord lang isch Ondorreichabach dor ledsde wirddabärgische Flägga em Nagolddaal gwäa. Bis zom Bau vo dor Eisabãsdregge Pforza–Calb em Jår 1868 hådd-s em Daal ondorhalb vo Ondorreichabach koen Wäag mae gäa. So isch-s Daal bis dånã ao a naddirlicha Grenz zwischa de frijor sälbsdendiche Sdaada Wirddabärg ond Bada gwaä. Mor hådd rächds und lenggs d Heng nuffmissa, omm nåch Pforza weidor zom komma. Glei nåch dor Eisabã isch nå abor ao a Sdrås durchs Daal baud wårda, d haedicha B463. 

## Verwaldong ond Politigg
Onderreichabach hådd midd dor Stadt Bad Liabazell a Verwaldongsgmaeschaft. 

Birgermåesdor vo Onderreichabach isch dor Carsten Lachenauer.

### Wahla
Ergäbnis vo de Landdagswaala seid 2006: 

1 2006: WASG, seid 2011: Die Linke

## Dialäggd
Dor Dialekt vo Onderreichabach isch Schwäbisch. Sae bsondora Färbong hådd-or durch on leichda sidfrenggischa Aeschlag. So haerd-mor em Flägga "i haa gsaa" sdadd "i hao gsaed", odor "mir fare nåch Karlsru hinnere" sdadd "mir fared nåch Karlsrua hendore". 

## Weblink

* www.unterreichenbach.de

## Fuaßnood